Document ID: 32013R0068

NARIADENIE KOMISIE (EÚ) č. 68/2013
zo 16. januára 2013
o Katalógu kŕmnych surovín
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 767/2009 z 13. júla 2009 o uvádzaní krmív na trh a ich používaní, ktorým sa mení a dopĺňa nariadenie Európskeho parlamentu a Rady (ES) č. 1831/2003 a ktorým sa zrušuje smernica Rady 79/373/EHS, smernica Komisie 80/511/EHS, smernice Rady 82/471/EHS, 83/228/EHS, 93/74/EHS, 93/113/ES a 96/25/ES a rozhodnutie Komisie 2004/217/ES (1), a najmä na jeho článok 26 ods. 2 a 3,
keďže:
(1)
Nariadenie Komisie (EÚ) č. 575/2011 zo 16. júna 2011 o Katalógu kŕmnych surovín (2) (ďalej len „katalóg“) nahradilo prvú verziu Katalógu kŕmnych surovín stanoveného v nariadení Komisie (EÚ) č. 242/2010 z 19. marca 2010, ktorým sa vytvára Katalóg kŕmnych surovín (3).
(2)
Príslušní zástupcovia európskych krmivárskych odvetví po porade s inými zainteresovanými stranami a v spolupráci s príslušnými vnútroštátnymi orgánmi vypracovali zmeny a doplnenia nariadenia (EÚ) č. 575/2011, pričom zohľadnili relevantné skúsenosti získané zo stanovísk vydaných Európskym úradom pre bezpečnosť potravín, ako aj vedecký a technologický vývoj.
(3)
Uvedené zmeny a doplnenia zahŕňajú nové položky týkajúce sa procesov úpravy a kŕmnych surovín a zlepšenie existujúcich položiek, najmä pokiaľ ide o olej a tukové deriváty.
(4)
Okrem toho sa zmeny a doplnenia týkajú maximálnych obsahov chemických nečistôt, ktoré vznikajú v dôsledku ich výrobného procesu alebo z pomocných látok a ktoré sa majú stanoviť podľa bodu 1 prílohy I k nariadeniu (ES) č. 767/2009. Osobitné pravidlá by sa mali uplatňovať na bývalé potraviny, napr. prebytok výroby, produkty s deformáciou alebo potrava s uplynutým dátumom spotreby, ktoré boli vyrobené v súlade s potravinovým právom EÚ.
(5)
Podmienky stanovené v článku 26 nariadenia (ES) č. 767/2009 sú splnené.
(6)
Vzhľadom na veľmi veľký počet zmien a doplnení, ktoré je v nariadení (EÚ) č. 575/2011 potrebné vykonať, je vhodné, aby sa uvedené nariadenie v záujme koherencie, prehľadnosti a zjednodušenia zrušilo a nahradilo.
(7)
Je vhodné znížiť administratívne zaťaženie prevádzkovateľov poskytnutím časového obdobia na plynulú úpravu označovania, aby sa zabránilo zbytočnému narušeniu obchodných praktík.
(8)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Zriaďuje sa Katalóg kŕmnych surovín uvedený v článku 24 nariadenia (ES) č. 767/2009, ako sa stanovuje v prílohe k tomuto nariadeniu.
Článok 2
Nariadenie (EÚ) č. 575/2011 sa zrušuje.
Odkazy na zrušené nariadenie sa považujú za odkazy na toto nariadenie.
Článok 3
Kŕmne suroviny, ktoré boli označené v súlade s nariadením (EÚ) č. 575/2011 pred 19. augustom 2013, sa môžu naďalej uvádzať na trh a používať do vyčerpania zásob.
Článok 4
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. januára 2013

Labels: 12
3
6